Kla IS-vegters aan of laat hulle vry, sê VN | Netwerk24
25 Junie 2019 10:44
Die Verenigde Nasies (VN) sê die tienduisende vegters van die Islamitiese Staat (IS) en hul families wat in Irak en Sirië aangehou word, moet aangekla of vrygelaat word.
Michelle Bachelet, die VN se hoë kommissaris vir menseregte, het ’n beroep op lande gedoen om hul burgers terug te vat wat nie aangekla word nie.
Sy het Maandag in haar toespraak op die eerste dag van die 41ste sitting van die Menseregteraad in Genève gesê sowat 55 000 mense, onder wie duisende uitlanders, word in vlugtelingkampe aangehou.
Michelle Bachelet, die VN se hoë kommissaris vir menseregte op 'n nuuskonferensie in Mexiko in April vanjaar. Foto: Reuters
Sommige lande weier ook om die kinders van IS-lede wat in Sirië en Irak gebore is te aanvaar as burgers, ongeag hul ouers se nasionaliteit. Daar is sowat 29 000 van hulle.
“Lande moet dieselfde toegang tot nasionaliteit gee aan kinders van hul burgers wat in konflik-sones gebore word as elders.
“Om die kinders, wat al reeds so baie gely het, staatloos te laat is ’n daad van onverantwoordelike wreedheid,” het sy gesê.
Die VN sê daar is sowat 50 nasionaliteite in die al-Hol-kamp in Noordoos-Sirië.
Die mense wat vervolg gaan word, is reeds uit die kampe gehaal.
Vroue stap deur die al-Hol-kamp in Noordoos-Sirië. Foto: Reuters
Meer oor: Michelle Bachelet | Verenigde Nasies | Irak | Islamitiese Staat
Lid van mediese korps erken hy het Isis-vegter vermoor
Isis kondig ‘provinsie’ in Indië af